Kota Lama Duyong

Kota Lama Duyong terletak di Pulau Duyong, Duyong Kecil iaitu 7km dari pusat bandar Kuala Terengganu, Terengganu. Kota Duyong ini mempunyai 9 buah bumbung yang menutupi beberapa buah bahagian yang bersambung dengan dapur, bilik mandi, sarung, beranda dan titian. Reka bentuknya pula menyerupai Istana Kecil Raja Melayu tapi berbeza kerana menggunakan unsur-unsur pengaruh senibina asing seperti Corinthian atau Mesir terutama pada bahagian tiang dan dinding batunya. Selain itu, pelbagai jenis rumah tradisional Melayu Terengganu juga dapat dilihat pada bangunan ini iaitu Bujang Berepeleh, Lima Bungkus dan Potong Belanda serta di sekeliling beranda yang menggunakan hiasan ukiran sobek.

Sejarah
Pada tahun 1919, seorang hakim yang bernama Nik Mohamad bin Nik Hitam dengan gelaran Dato' Biji Sura telah membina kota yang berukuran 400 meter persegi ini dengan bantuan beberapa orang tukang berbangsa Melayu dan Cina Singapura. Kota tersebut siap dibina pada tahun 1920 dengan menggunakan bahan campuran seperti madu, kapur tohor, putih telur, pasir, batu dan sebagainya.

Pelbagai buah rumah tradisional Melayu Terengganu juga dapat dilihat di dalam bangunan tersebut seperti Rumah Bujang Berpeleh, Limas Bungkus dan Limas Belanda. Kelas belajar agama dan mengaji Al-Quran juga pernah diadakan di dalam bangunan ini.

Inisiatif pembinaan semula oleh pihak Kementerian Kebudayaan Dan Kesenian yang dilakukan pada tahun 1996 adalah bagi membaikpulih kota tersebut yang mengalami kerosakan teruk yang berpunca dari air deras banjir yang melanda pada tahun 1986. Projek membaikpulih itu siap pada bulan September 1999 tanpa mengubah rekabentuk asal.

Rujukan

Pautan luar
Kota Lama Duyong di Google Maps
Kota Lama Duyong 

Rumah di Malaysia